Skibet, der forleden stødte på grund ved Læsø, skal undersøges af dykkere, inden det kan fortsætte mod sin destination i England.

Skibet Cemfjord, der tirsdag stødte på grund ved Læsø med en fuld kaptajn om bord, er onsdag aften blevet trukket fri, og der er ikke umiddelbart noget tegn på forurening fra cementtankeren. Tankeren skal torsdag undersøges af dykkere i Frederikshavn, inden det vil kunne fortsætte sin færd mod England, oplyser Søværnets Operative Kommando. Skibet var på vej fra Aalborg til Goole i England med 2100 ton cement, da det stødte på grund ved Læsø Rende. Den russiske kaptajn på skibet har erkendt, at han var fuld og har betalt en bøde på 10.000 kroner for spritsejlads. I mellemtiden har det cypriotiske rederi tilkaldt en ny kaptajn.